Drie dood, ses beseer in Boksburg-ongelukDie toneel van die Bokburg-ongeluk (Foto: Netcare Limited) Drie mans is dood en sowat ses ander beseer nadat ŉ taxi Maandagaand op die R21 in Boksburg onder die agterkant van ’n vragmotor beland het. Nick Dollman, Netcare Limited-woordvoerder, sê die drie mans wat op die voorste sitplekke van die taxi gesit het, is op die toneel dood verklaar. Brandweermanne van die Ekurhuleni-nooddienste moes gespesialiseerde reddingstoerusting gebruik om die minibustaxi te sny en die slagoffers uit die wrak te bevry. Nege ander mense is ook op die toneel behandel. Drie van dié beseerdes se beserings is gering, maar ses ander is in ŉ kritieke toestand na die hospitaal geneem. Dollman sê een van die beseerdes, ŉ 27-jarige man, moes aan ŉ ventilator gekoppel en per helikopter na die hospitaal geneem word. Die man veg steeds vir sy lewe in die hospitaal.